የአፍሪካ ልማት አዲስ አጋርነት/ኔፓድ/ ለአህጉሪቱ መሰረተ ልማት ግንባታ ትኩረት ሰጥቷል
 – የአፍሪካ ልማት አዲስ አጋርነት /ኔፓድ/ ለአህጉሪቱ መሰረተ ልማት ግንባታ ትኩረት ሰጥቶ እንደሚሰራ የህብረቱ ሊቀመንበር ገለጹ።የኢትዮጵያ ጠቅላይ ሚኒስትርና የአፍሪካ ህብረት ሊቀመንበር አቶ ሀይለማርያም ደሳለኝ 30ኛው የኔፓድ ጉባኤ ላይ ተገኝተው እንደገለጹት ድርጅቱ የአህጉሪቱን መሰረተ ልማት ግንባታዎች ላይ ትኩረት ሰጥቶ ይሰራል። አህጉሪቱ ለዜጎቿ ምቹና አስተማማኝ የሆነ አካባቢ ሁኔታ በመፍጠር የኢንቨስትመንት ፍሰቱን ወደ ላቀ ደረጃ ማሻሻል ይኖርበታል።በየሀገራቱ ውስን ቦታዎች ላይ መሰረተ ልማቶች እየተሟሉ ቢሆንም በርካታ ዜጎች በመሰረተ ልማት እጦት ምክንያት እየተንገላቱ ናቸው ያሉት ጠቅላይ ሚኒስትሩ ድርጅቱ በንቃት መስራት እንደሚኖርበት ገልጸዋል።የህብረተሰቡን ኢኮኖሚያዊ፣ ፖለቲካዊና ማህበራዊ ፍላጎቶችን በማሟላት አለም አቀፍ ትኩረትን መሳብ እንዳለባቸውም በውይይቱ ወቅት ተገልጿል።የኔፓድ ዳይሬክተር ዶክተር ኢብራሂም ማያኪ በበኩላቸው አህጉሪቱን ከሌሎች አህጉሮች ጋር ተወዳዳሪና ተመራጭ ለማድረግ የየሀገራቱን መሰረተ ልማት ማሻሻል የህልውና ጉዳይ ነው።አፍሪካ ከሌሎች አህጉር ጋር ስትነጻጸር ወደ ኋላ ከቀሩት አህጉሮች ተርታ የተመደበች በመሆኑ ሁሉም አካላት ለአህጉሪቱ መሻሻል ሊሰራ እንደሚገባ ዳይሬክተሩ ገልጸዋል።የአህጉሪቱን መሰረተ ልማት ችግር ለማስወገድ ሀገራቱ በተናጠል የሚያደርጉት ርብርብ ከፍተኛ ዋጋ ቢኖረውም የአፍሪካ ልማት ባንክ እያደረገ ያለውን ድጋፍ አበረታች ነው ብለዋል።በቀጣይም በአህጉሪቱ ውስጥ ያሉ ሀገራት ትኩረታቸውን ማጠናከርና ሌሎች አለም አቀፍ የገንዘብ ተቋማትንም በማግባባት ለዘርፉ መሻሻል የበኩላቸውን ሚና እንዲወጡ ማድረግ ተገቢ ነው ብለዋል።